《次韵朱兵部上巳锡宴》
宋代·陈襄

禊饮开天苑，英游缀士林。鹿苹常长养，鱼藻遂浮沈。

和气春台暖，恩波曲水深。追随方外乐，歌吹梦中音。

忽起江湖兴，久无轩冕心。莺花应笑我，华发已盈簪。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。